## Sporazum o osnivanju, nadležnosti i djelovanju Gospodarsko-socijalnog vijeća

### NN 10/1994 (11.2.1994.), Sporazum o osnivanju, nadležnosti i djelovanju Gospodarsko-socijalnog vijeća

# SPORAZUMI

Vlada Republike Hrvatske, Hrvatska udruga sindikata, Savez samostalnih
sindikata Hrvatske i Konfederacija nezavisnih sindikata Hrvatske, kao sindikalne
središnjice u Republici Hrvatskoj i Hrvatska gospodarska komora te Hrvatska
udruga poslodavaca, kao predstavnici poslodavaca, zaključili su na današnji
dan slijedeći

## SPORAZUM

### o osnivanju, nadležnosti i djelovanju Gospodarsko-socijalnog vijeća

OPĆE ODREDBE

Članak 1.

Socijalni partneri iz ovog sporazuma, u duhu tradicije europskih zemalja
na osnovama tripartitne suradnje, zaključuju ovaj Sporazum kojim uređuju
svoje međusobne odnose.

Članak 2.

Stranke ovoga Sporazuma osnivaju Gospodarsko-socijalno vijeće kao jedan
od vidova tripartitne suradnje.

Članak 3.

Ovim Sporazumom uređuje se sastav Gospodarsko-socijalnog vijeća, nadležnosti
vijeća, izbor i ovlasti predsjednika Vijeća i radnih tijela Vijeća.

SASTAV GOSPODARSKO-SOCIJALNOG VIJEĆA

Članak 4.

Gospodarsko-socijalno vijeće čine po tri predstavnika Vlade Republike
Hrvatske, nacionalnih sindikalnih središnjica i predstavnika poslodavaca.

Svaki član Gospodarsko socijalnog vijeća ima zamjenika.

Zamjenik člana Gospodarsko-socijalnog vijeća, za slučaj spriječenosti
člana Vijeća, ima sva prava člana kojega zamjenjuje.

Članak 5.

Gospodarsko-socijalno vijeće na sjednicama zauzima stajališta o pitanjima
iz svoje nadležnosti i u svezi s tim donosi zaključke.

Sazivanje sjednica, postupak donošenja zaključaka i njihovo objavljivanje
uređuje se Poslovnikom o radu Gospodarsko-socijalnog vijeća.

Članak 6.

Vijeće, u pravilu, donosi zaključke konsenzusom.

Iznimno, zaključak se može donijeti i kada su za njega glasovala po
dva člana svakog od socijalnih partnera iz ovog Sporazuma.

Član Gospodarsko-socijalnog vijeća koji nije glasovao za zaključak,
ima pravo u javnosti iznijeti prijedlog za koji se zalagao na Gospodarsko-socijalnom
vijeću.

Sukladno postupku iz stavka 1. i 2. Vijeće donosi i Poslovnik o radu.

NADLEŽNOSTI GOSPODARSKO-SOCIJALNOG VIJEĆA

Članak 7.

Gospodarsko-socijalno vijeće nadležno je da:

- donosi Poslovnik o radu;

- prati, izučava i ocjenjuje utjecaj gospodarske politike i mjera gospodarske
politike na gospodarsku stabilnost i razvoj kao i na socijalnu stabilnost
i razvoj;

- izučava i ocjenjuje utjecaj promjena cijena i plaća na gospodarsku
stabilnost i razvoj;

- razmatra i predlaže osnove politike plaća;

- razmatra i predlaže osnove politike cijena;

- razmatra konceptualne osnove prije izrade paketa Zakona iz područja
rada i socijalne sigurnosti, te svaki od pojedinih Zakona iz tog područja
prije nego Prijedlog dođe na sjednicu Vlade Republike Hrvatske;

- potiče mirno rješavanje kolektivnih radnih sporova;

- promiče ideju trostrane suradnje Vlade Republike Hrvatske, Sindikata
i Udruga poslodavaca na rješavanju gospodarskih i socijalnih pitanja i
problema;

- o svojem radu i zaključcima izvješćuje javnost i izdaje priopćenja.

PREDSJEDNIK GOSPODARSKO-SOCIJALNOG VIJEĆA

Članak 8.

Predsjednika Gospodarsko socijalnog vijeća i njegovog zamjenika bira
Gospodarsko-socijalno vijeće javnim glasovanjem, većinom glasova nazočnih
članova pod uvjetom da su nazočna najmanje dva člana svakog od socijalnih
partnera iz ovog Sporazuma.

Predsjednik Gospodarsko-socijalnog vijeća i njegov zamjenik biraju se
na rok od 6 mjeseci, a na prijedlog bilo koje od potpisnica ovog Sporazuma.

Kod izbora predsjednika i zamjenika predsjednika mora se voditi računa
o poštivanju redoslijeda potpisnika ovog Sporazuma.

Članak 9.

Predsjednik Vijeća:

- predstavlja i zastupa Vijeće pred nadležnim organima i prema javnosti;

- saziva, organizira te predsjedava sjednicama Vijeća;

- predlaže dnevni red sjednica Vijeća;

- usklađuje rad radnih tijela Vijeća.

Zamjenik predsjednika, u slučaju spriječenosti predsjednika Vijeća,
ima sve ovlasti koje ima predsjednik Vijeća.

RADNA TIJELA VIJEĆA

Članak 10.

Radi razmataranja, proučavanja analize i znanstvene podloge kod donošenja
zaključaka, Vijeće osniva radna tijela.

Radna tijela mogu biti osnovana ad hoc, za svaki pojedini slučaj ili
kao stalna radna tijela.

Kao stalna radna tijela Gospodarsko-socijalnog vijeća osnivaju se radna
tijela:

- za pretvorbu i stvarnu privatizaciju poduzeća;

- za politiku plaća - dugoročno i kratkoročno;

- za područje javnog sektora i javnog poduzeća;

- za socijalnu politiku i socijalnu zaštitu najugroženijih;

- za aktivnu politiku poticanja novog zapošljavanja;

- za novo radno i socijalno zakonodavstvo;

- za porezni sustav i poreznu politiku.

Članak 11.

Radno tijelo čine po tri predstavnika Vlade Republike Hrvatske, sindikalnih
središnjica i predstavnika poslodavaca.

Radno tijelo saziva koordinator koji istoj i predsjedava, Po potrebi,
koordinator poziva na suradnju ugledne stručnjake i znanstvenike.

Radna tijela razmatraju, analiziraju i zauzimaju stajališta u svezi
s pitanjima iz područja za koja su osnovana.

Gospodarsko-socijalno vijeće po potrebi na svoje sjednice poziva koordinatora
radnog tijela koji mu podnosi izvješća o pojedinim pitanjima.

Stavovi radnih tijela ne obvezuju Gospodarsko-socijalno vijeće kod donošenja
zaključaka.

Članak 12.

Troškove rada Gospodarsko-socijalnog vijeća i radnih tijela snose socijalni
partneri u jednakim dijelovima.

ZAKLJUČNE ODREDBE

Članak 13.

Ovaj Sporazum stupa na snagu danom potpisivanja ovlaštenih predstavnika
potpisnica Sporazuma i objavljuje se u "Narodnim novinama".

Zagreb, 21. siječnja 1994.

Za Vladu Republike Hrvatske ministar rada i socijalne skrbi

**Ivan Parać, v. r.**

Hrvatska udruga sindikata

Savez samostalnih sindikata Hrvatske

Konfederacija nezavisnih sindikata Hrvatske

Hrvatska gospodarska komora

Hrvatska udruga poslodavaca

Ostalo, NN 10/1994-199
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)